..แวะเวียนมาที่ร้าน Ya Kun Coffee & Toast สาขา Mercury Ville นี้อีกครั้งก็เพราะทราบมาว่าที่นี่ได้เพิ่มไลน์อาหารจานหลักเข้ามาอีกหลายเมนู ไม่ได้มีเฉพาะแต่พวก toast และแซนด์วิชต่างๆเท่านั้นแล้วล่ะค่ะ โดยเมนูที่เพิ่มเข้ามาก็จะเป็นจำพวกก๋วยเตี๋ยว ทานเป็นอาหารจานเดียวได้ง่ายๆ แต่แน่นอนว่าต้องเป็นก๋วยเตี๋ยวสไตล์สิงคโปร์ ซึ่งไม่ใช่ว่าจะหาทานได้ตามร้านทั่วไป  ..ฟังดูแล้วก็น่าสนใจทีเดียว เลยเลือกลองเมนูนี้ไปค่ะ

● ก๋วยเตี๋ยวหลักซา (ราคา 165 บาท) – เมนูก๋วยเตี๋ยวสุดคลาสสิคของสิงคโปร์ ..ใส่เครื่องมาเต็มชามมีทั้งไข่ต้มสุก 1 ลูกเต็ม ปลาเส้น เต้าหู้ กุ้ง และถั่วงอก ...ชิมดูแล้วน้ำซุปเป็นแบบแกงกะทิเข้มข้น หอมเครื่องแกงมากมาย จัดว่ารสดีเลย อร่อยค่ะ เส้นหลักซาจะเป็นแบบนุ่มๆกลมๆลื่นๆถูกใจ  ปลาเส้นเนื้อเหนียวดีแต่แอบรู้สึกคาวไปนิด (นิดเดียวเท่านั้น) ที่ไม่ปลื้มคือกุ้งที่ใส่มา เพราะเป็นกุ้งแช่แข็ง ตัวไม่โต เนื้อไม่แน่นหวานเท่าไหร่ ..คิดว่าเรื่องนี้คงเป็นเพราะข้อจำกัดด้านเนื้อที่ของทางร้านที่ยังไงซะก็เป็นแค่เคาน์เตอร์เล็กๆ ไม่ได้มีครัวเพื่อประกอบอาหารเต็มรูปแบบน่ะค่ะ เลยไม่สามารถใช้วัตถุดิบสดๆได้ทั้งหมด ..แอบเสียดายเบาๆที่ทำให้เหมือนฟินไม่สุดอยู่นิดนะ

● Hot Café Latte – อิ่มแล้วก็ต้องมีกาแฟปิดท้าย สั่งเป็นกาแฟสดแบบมาตรฐานทั่วไป ซึ่งไม่ใช่แบบ Kopi สไตล์ถนัดของทางร้าน ..ได้มาเป็น Café Latte  ที่ฟองนมหนาแน่นไปนิดและกลิ่นรสกาแฟค่อนข้างจืด ดื่มได้เพลินๆแต่ไม่โดดเด่นน่ะค่ะ

โดยรวมแล้วกับครั้งนี้ก็ประทับในระดับ 3 ดาวค่ะ  คือรสชาติดีใช้ได้ไม่ขี้เหร่ แต่ยังไม่ถึงกับประทับใจมาก  ถ้านึกอยากทานหลักซาขึ้นมาก็คงจะแวะไปจัดอีก ประมาณนี้ล่ะค่ะ
 